Broj: 711-I-478-M-368-22/23-02-24

Zagreb, 02. rujna 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **obveznika Josipa Stojića,** **člana Uprave - direktora trgovačkog društva PODUZETNIČKI CENTAR PROLOŽAC, društvo s ograničenom odgovornošću za razvoj poduzetništva,** za davanjem mišljenje, na 184. sjednici održanoj dana 02. rujna 2023.g. daje sljedeće

**MIŠLJENJE**

1. **Sukladno članku 18. stavku 1. ZSSI-a obveznik Josip Stojić, Član Uprave- direktor trgovačkog društva PODUZETNIČKI CENTAR PROLOŽAC, društvo s ograničenom odgovornošću za razvoj poduzetništva, ne može istovremeno uz obnašanje navedene dužnosti biti član uprave ili upravnih odbora i nadzornih odbora drugih trgovačkih društava, upravnih vijeća ustanova odnosno nadzornih odbora izvanproračunskih fondova niti može obavljati poslove upravljanja u poslovnim subjektima.**
2. **Sukladno članku 19. stavku 1. ZSSI-a obveznik Josip Stojić, član Uprave- direktor trgovačkog društva PODUZETNIČKI CENTAR PROLOŽAC, društvo s ograničenom odgovornošću za razvoj poduzetništva, za vrijeme obnašanja dužnosti u obvezi je u trgovačkom društvu POTICAJ d.o.o. prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.**

Obrazloženje

Zahtjev za davanjem mišljenja Povjerenstva podnio je obveznik Josip Stojić, član Uprave-Direktor trgovačkog društva PODUZETNIČKI CENTAR PROLOŽAC, društvo s ograničenom odgovornošću za razvoj poduzetništva U Povjerenstvu zahtjev je zaprimljen 25. kolovoza 2022. pod poslovnim brojem 711-U-7498-M-368/22-01-1, povodom kojeg se vodi predmet broj M-368/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i ona u kojima su većinski vlasnici trgovačka društva u kojima većinski udio imaju jedinice lokalne i područne (regionalne) samouprave obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznik navodi da je 2016. godine osnovao privatnu tvrtku POTICAJ d.o.o. u kojoj je 100% vlasnik i jedini direktor, a da je 2018. godine osnovan PODUZETNIČKI CENTAR PROLOŽAC d.o.o. koji je osnovala Općina Proložac i u kojem je predložen za direktora. Zaključno, obveznik je postavio upit smije li biti direktor privatne tvrtke istovremeno s funkcijom direktora općinske tvrtke.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI-a propisano je da obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 5. stavkom 6. ZSSI-a propisano je da su povezane osobe one osobe navedene u članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Uvidom u sudski registar Trgovačkog suda u Splitu utvrđeno je da je pod brojem MBS: 060389507 upisano trgovačko društvo PODUZETNIČKI CENTAR PROLOŽAC, društvo s ograničenom odgovornošću za razvoj poduzetništva te je kao osnivač društva upisana Općina Proložac. Nadalje, uvidom u sudski registar Trgovačkog suda u Splitu pod brojem MBS: 060345539 upisano je trgovačko društvo POTICAJ d.o.o. te je kao osnivač i osoba ovlaštena za zastupanje upisan Josip Stojić.

Povjerenstvo ističe da sukladno odredbi članka 18. stavka 1. ZSSI-a obveznik uz obnašanje dužnosti ne može biti član uprave drugog trgovačkog društva te stoga isti tijekom obnašanja dužnosti direktora trgovačkog društva PODUZETNIČKI CENTAR PROLOŽAC, društvo s ograničenom odgovornošću za razvoj poduzetništva ne može obnašati funkciju direktora trgovačkog društava POTICAJ d.o.o.

Nadalje, Povjerenstvo ističe da je obveznik, sukladno članku 19. stavku 1. ZSSI-a, dužan prenijeti upravljačka prava nad navedenim trgovačkim društvima na drugu osobu ili na posebno tijelo, a budući da u istima ima više od 5% udjela u vlasništvu.

Povjerenstvo ukazuje obvezniku da upravljačka prava može prenijeti na bilo koju drugu osobu, osim članova obitelji i povezanih osoba u smislu članka 5. stavka 6. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Josip Stojić, putem e-maila
2. Objava na internetskoj stranici Povjerenstva
3. Pismohrana